《次韵和致仕李殿丞寅见寄之什因以纪赠》
宋代·杨亿

乡国驰名几十春，鸣臯一旦九天闻。
翔鸾栖棘曾为吏，金鼎调梅未致君。
百里象雷嫌碌碌，片言折狱厌云云。
诗名已是齐康乐，笔力何曾减右军。
抗表忽然干凤扆，拂衣殊欲谢人群。
都缘梁苑慷为赋，且免钟山被勒文。
清夜独吟牛渚月，高秋时望帝乡云。
鲤庭禀训门逾盛，兰畹传芳气益薰。
尽室远依洪井侧，直钩犹钓楚江濆。
西山有乐应须铒，待看蜺旌入紫氛。

作者简介：杨亿（974—1020）北宋文学家，“西昆体”诗歌主要作家。字大年，建州浦城（今属福建浦城县）人。年十一，太宗闻其名，诏送阙下试诗赋，授秘书省正字。淳化中赐进士，曾为翰林学士兼史馆修撰，官至工部侍郎。性耿介，尚气节，在政治上支持丞相寇准抵抗辽兵入侵。又反对宋真宗大兴土木，求仙祀神的迷信活动。卒谥文，人称杨文公。